Organisasie ‘geskok’ dat Ramaphosa appelleerVoormalige pres. Jacob Zuma (Foto: ANA) Die staatsprokureur het Vrydag kennis gegee dat pres. Cyril Ramaphosa sal appelleer teen ŉ volbank beslissing van die Pretoriase hooggeregshof dat voormalige president Jacob Zuma onwettig, irrasioneel en ongrondwetlik opgetree het toe hy deelgeneem het aan die afskaffing van die tribunaal van die Suider-Afrikaanse Ontwikkelingsgemeenskap (SAOG). Dié besluit is deur AfriForum as ŉ “skokkende wending” bestempel. Maroela Media het vroeër berig regterpresident Dunstan Mlambo het op 1 Maart vanjaar die eenparige beslissing van ŉ volbank hooggeregshofregters in die hof gelewer. Dit kom nadat die Prokureursorde van Suid-Afrika in April 2015 ŉ aansoek gebring het om die optrede van Zuma, asook dié van die minister van justisie, Michael Masutha, en die minister van internasionale betrekkinge en samewerking, Maite Nkoana-Mashabane, ongrondwetlik te verklaar met betrekking tot die SAOG 2014-protokol. AfriForum het vier Zimbabwiese boere en twee landboumaatskappye suksesvol gehelp om tot hierdie saak toe te tree. Die boere het hul eiendomme as deel van Zimbabwe se grondhervormingsbeleid verloor. Hulle het die SAOG-tribunaal in 2008 suksesvol genader om hul eiendomsreg te beskerm, maar die tribunaal is eers opgeskort en toe daar gelaat om uiteindelik heeltemal tot niet te gaan. Die hof het bevind dat Zuma se deelname aan die proses om die SAOG-tribunaal te ontbind, onwettig, irrasioneel en dus ongrondwetlik was. Mlambo het gesê as dit die bedoeling van die Zuma-regering was om Pretoria van die SAOG-verdrag en protokol te onttrek, moes toestemming eers by die parlement verkry geword het. “President Ramaphosa se besluit om teen die beslissing te appelleer, kom as ’n skok omdat die algemene verwagting was dat die Ramaphosa-administrasie ’n groter premie op die oppergesag van die reg sou plaas as wat sy voorganger gedoen het,” het Willie Spies, AfriForum-woordvoerder en -regsverteenwoordiger, Vrydag gesê. Spies het gesê die hoofregter sal binnekort direktiewe oor die aansoek om verlof tot appèl uitreik, asook die boere se aansoek om bekragtiging van die hofaansoek.